Asong gubat

Asong gubat on filippiiniläinen koirarotu. FCI ei ole virallisesti tunnustanut rotua, mutta Filippiinien Kennelliitto PCCI on aloittanut valmistelut sen rekisteröimiseksi.
Ulkonäkö.
Rotu on vahva ja ketterä. Sen erityisominaisuuksiin lukeutuvat mantelinmuotoiset, meripihkanväriset silmät, joiden katse on erittäin intensiivinen ja jotka luovat lähes apinamaisen mielikuvan. Toinen erityisominaisuus on kynnet, jotka irtoavat ja kasvavat takaisin säännöllisesti. Kielessä on musta-harmaita laikkuja; purenta on leikkaava. Häntä on keskipitkä ja hieman kaartuva. Liikkeet ovat ns. "yksittäisen raiteen liikkeet", joissa liikkeet muodostavat yhdenmukaisen linjan, joka muistuttaa junaraidetta.
Säkäkorkeus on 46–56 cm ja paino 14–20 kg. Karvapeitteen pituus vaihtelee lyhyestä keskipitkään. Väritys voi olla soopeli, ruskea, brindle, musta tai laikukas; näistä brindle on yleisin.
Luonne ja käyttäytyminen.
Asong gubat on älykäs, aktiivinen, itsenäinen omanarvontuntoinen, uskollinen ja omistajaansa kiintyvä ja on valmis uhraamaan henkensä tämän puolesta. Se vaatii omistajan, joka osaa toimia alkukantaisten koirien parissa, ja aikainen sosiaalistaminen on erittäin tärkeää, sillä muuten se tappaa kaikki mahdolliset eläimet riistasta kissoihin ja toisiin koiriin. Se on erittäin reviiritietoinen. Se käyttäytyy aggressiivisesti kuitenkin ainoastaan puolustaessaan sen vartioitavaksi jätettyjä asioita tai ihmisiä. Se, kuten muutkin alkukantaiset rodut, puree kuitenkin äärimmäisen harvoin ketään, ja näissä on yleensä kyse tapauksista joissa sen omistaja on käskenyt sen puremaan jotakuta. Se kykenee kiipeilemään ketterästi puissa sekä korkeiden aitojen ja muurien yli. 
Silloin kun rotua ei käytetä työskentelyyn, sen tulee saada säännöllistä fyysistä aktiviteettia muulla tavoin. Se kykenee tulemaan toimeen ilman ihmisiä eikä sillä ole luontaista vaistoa työskentelyyn heidän kanssaan, minkä vuoksi se ei välttämättä ole kovin tottelevainen. Se on kuitenkin luonteeltaan rauhallinen ja yleensä ainoa asia jonka vuoksi se liikkuu on sen metsästysvietti. Rotua näkee harvoin kaupunkiympäristössä.
Alkuperä.
Rotu saattaa lukeutua maailman vanhimpien joukkoon, ja se voi olla peräisin ajalta 34 000 eaa. Joka tapauksessa se oli olemassa ennen kuin espanjalaiset saapuivat Filippiineille, ja arkeologisten jäännösten perusteella se olisi ollut olemassa ainakin jo 1000-1300-luvulla. Se on elänyt paikallisheimojen, kuten negriittien ja agtojen, keskuudessa. Sitä on käytetty sukupolvien ajan paitsi omaisuuden vartiointiin ja metsästykseen, myös seurakoirana. Erityisesti Cordilleran alueen metsästäjät pitävät sitä suuressa arvossa.
Asong gubat on levinnyt joka puolelle Filippiinejä, mutta erityisen yleinen se on Pohjois-Luzonin ylängöillä, missä sitä kutsutaan "linnunpyydystäjäkoiraksi". Visayas-saaristossa se tunnetaan "noitakoirana" ja Mindanaon saarella "tiikerikoirana".
Filippiiniläinen rotujärjestö on nimeltään Asong Gubat Breeders Association. Rodun harrastajat ovat lisäksi perustaneet ryhmän nimeltä "integrity breeders", jonka tarkoituksena on vaalia rodun muinaisia alkukantaisia ominaisuuksia sekä säilyttää se puhtaana ja rotumääritelmän ominaisuuksia vastaavana. He keskittyvät mm. rakenteeseen, tasapainoon, karvapeitteen laatuun ja väriin. Suunnitelmissa on tehdä DNA-testejä, joiden avulla jalostukseen voidaan valita varmuudella puhdasrotuisia yksilöitä.
Rotua on ehdotettu Filippiinien kansalliskoiraksi.
Etymologia.
"Aso ng gubat" tarkoittaa tagalogin kielellä "metsäkoiraa".